ก.ล.ต. สั่งถอนใบอนุญาตมาร์เก็ตติ้ง “บล.แอพเพิล เวลธ์” 10 ปี ฐานฉ้อโกงเงินลูกค้า 40 ล้าน!
ก.ล.ต. สั่งถอนใบอนุญาตมาร์เก็ตติ้ง "บล.แอพเพิล เวลธ์" 10 ปี ฐานฉ้อโกงเงินลูกค้า 40 ล้าน!
9 ก.พ. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้รับรายงานการตรวจสอบของบริษัท แอพเพิล เวลธ์ จำกัด (มหาชน) เกี่ยวกับเรื่องที่ลูกค้าร้องเรียนผู้แนะนำการลงทุนด้านหลักทรัพย์ รายนายศักรินทร์ จึงตรวจสอบเพิ่มเติม พบว่า นายศักรินทร์ มีพฤติกรรมชักชวนให้ลูกค้าซื้อหุ้นตัวหนึ่งซึ่งอยู่ระหว่างถูกขึ้นเครื่องหมาย NP/SP โดยอ้างว่าเพื่อเฉลี่ยต้นทุนที่มีอยู่เดิม
รวมถึงหุ้นดังกล่าวจะมีการเพิ่มทุนและจะได้รับการอนุญาตให้ซื้อขายในตลาดหลักทรัพย์แห่งประเทศไทยได้อีกครั้ง และเมื่อลูกค้าแจ้งว่าสนใจแต่มีเงินเพียงบางส่วน นายศักรินทร์ก็หลอกว่าตนเองจะขอร่วมซื้อหุ้นดังกล่าว ต่อมานายศักดินทร์หลอกให้ลูกค้าเชื่อว่าได้มีการขายหุ้นดังกล่าวในส่วนของตนแล้วมีกำไร จึงต้องการให้ลูกค้าโอนเงินส่วนของตนคืนพร้อมกำไรซึ่งคิดเป็นจำนวน 341,100 บาท
โดยลูกค้าหลงเชื่อเนื่องจากลูกค้าพบว่ามีเงินเข้าในบัญชีในจำนวนใกล้เคียงกับที่นายศักรินทร์ระบุ ทั้งที่ในความเป็นจริงเงินดังกล่าวเกิดจากการที่นายศักรินทร์สั่งขายหุ้นอีกตัวหนึ่งของลูกค้าโดยพลการ เพื่อทำให้ลูกค้าสำคัญผิดว่าเป็นเงินที่ได้จากขายหุ้นที่ระบุไว้แต่แรก
อีกทั้งชักชวนให้ลูกค้าจองซื้อหุ้น โดยให้โอนเงินเข้าบัญชี บล.แอพเพิล เวลธ์ จำนวน 720,000 บาท แต่นายศักรินทร์กลับแจ้งบริษัทว่า เงินดังกล่าวเป็นของลูกค้าอีกรายหนึ่ง โดยทำการเปลี่ยนแปลงชื่อและหมายเลขโทรศัพท์ของผู้โอนเพื่อการดังกล่าว ต่อมานายศักรินทร์จัดทำใบคำขอถอนเงิน และนำเงินไปชำระค่าซื้อขายหลักทรัพย์ในบัญชีของลูกค้ารายหลัง จำนวน 319,953 บาท และนำเงินส่วนที่เหลือเข้าบัญชีเงินฝากธนาคารของลูกค้ารายหลังด้วย นอกจากนี้ ยังใช้บัญชีซื้อขายหลักทรัพย์ของลูกค้ารายหลังซื้อขายหลักทรัพย์เพื่อตนเองด้วยปริมาณการซื้อขายสูงกว่า 40 ล้านบาท
พร้อมทั้งชักชวนลูกค้าจากบริษัทหลักทรัพย์เดิมที่ตนเองเคยสังกัดให้มาเปิดบัญชีกับ บล.แอพเพิล เวลธ์ โดยทำให้ลูกค้าหลงเชื่อว่าลูกค้ามีหุ้นอยู่ที่ บล.เดิม และได้มีการโอนมายังบล.แอพเพิล เวลธ์ ด้วยแล้ว ทั้งที่แต่เดิมนายศักรินทร์ไม่เคยได้ซื้อหุ้นให้แก่ลูกค้าแต่อย่างใด โดยนายศักรินทร์ได้จัดทำเอกสารสรุปการโอนปลอมขึ้นเพื่อให้ลูกค้าสำคัญผิดว่ามีการโอนหุ้นมาจริง
นอกจากนี้ ยังทำให้ลูกค้าเข้าใจผิดอีกว่า มีการซื้อขายหุ้นในบัญชีขายหลักทรัพย์ที่บล.แอพเพิล เวลธ์ โดยจัดทำเอกสารสรุปการซื้อขายปลอมให้แก่ลูกค้า และเมื่อลูกค้าสั่งขายหุ้น นายศักรินทร์ยืนยันว่าขายได้ แต่เมื่อครบกำหนดแล้วลูกค้าไม่ได้รับเงินค่าขายหุ้นเข้าบัญชีเงินฝากของลูกค้า
โดยการกระทำของนายศักรินทร์ข้างต้น เป็นการไม่ปฏิบัติหน้าที่ด้วยความซื่อสัตย์สุจริต โดยกระทำมิชอบต่อทรัพย์สินของลูกค้า และใช้บัญชีหลักทรัพย์ของลูกค้าซื้อขายหลักทรัพย์เพื่อตนเอง เป็นความผิดตามประกาศคณะกรรมการกำกับตลาดทุน ก.ล.ต. จึงเห็นสมควรมีคำสั่งเพิกถอนการให้ความเห็นชอบเป็นผู้แนะนำการลงทุนด้านหลักทรัพย์ของนายศักรินทร์ เป็นเวลา 10 ปี แต่เนื่องจากอายุการให้ความเห็นชอบเป็นผู้แนะนำการลงทุนด้านหลักทรัพย์ของนายศักรินทร์สิ้นสุดไปแล้ว
ทั้งนี้จึงกำหนดระยะเวลาในการรับคำพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไปเมื่อพ้น 10 ปี มีผลตั้งแต่วันที่ 10 ก.พ.61